Polisiehoof vra vir kalmte ná 2 sterf in Soshanguve | Maroela Media
Die nasionale polisiekommissaris het vir kalmte gevra ná die dood van twee betogers in Soshanguve in die noorde van Pretoria.
Genl. Khehla Sitole het Donderdagaand in 'n verklaring gesê hy veroordeel die moorde asook aanvalle op polisiebeamptes en die brandstigting by eiendom wat vroeër die dag tydens gewelddadige protesaksie oor dienslewering plaasgevind het.
"Daar word beweer dat vandag se betogings in Soshanguve gelei het tot die versperring van 'n pad by 'n taxi-staanplek in die Nkandla-informele nedersetting naby die M20.
"Daar word ook berig dat die betogers Donderdag omstreeks 06:00 'n vragmotor voorgekeer het waarna 'n vrag ter waarde van R700 000 verbrand is," lui die verklaring.
Polisie is na dié toneel ontbied waarna hulle deur die betogers aangeval is. 'n Polisielid het tydens die skermutseling twee skietwonde aan albei sy bene opgedoen en is na 'n hospitaal gehaas. Hy is na bewering in 'n stabiele toestand.
Luidens die verklaring het betogers vandaar op 'n drankwinkel in Dorengstraat toegesak en dié winkel geplunder. Die polisie se eenheid vir openbare orde is ontbied en twee betogers is op aanklagte van openbare geweld in hegtenis geneem.
Betogers het nóg winkels in die area geplunder. 'n Winkeleienaar het in die proses 'n 35-jarige betoger geskiet waarna die eienaar op die vlug geslaan het. Polisie is na die toneel ontbied waarna betogers ook skade aan hul diensmotor aangerig het.
"Die betogers is toe na 'n huis in uitbreiding 5 [in Soshanguve] waar hulle ingebreek en musikale toerusting gesteel het. Dié huis is daarna aan die brand gesteek. Die polisie het op die voorval gereageer waarna die liggaam van 'n 30-jarige man oorkant die straat van die brandende huis aangetref is," lui die verklaring.
'n Multidissiplinêre span bestaande uit misdaadintelligensie en "gesoute speurders" is genader om die aanval op polisiebeamptes, die dood van die twee betogers en die brand van die vragmotor en huis te ondersoek, lui die verklaring.
Sitole het gesê die skuldiges behoort verantwoording vir hul dade te doen "aangesien sulke gedrag krimineel en onaanvaarbaar is".
Sitole het 'n beroep op gemeenskapsleiers gedoen om hul griewe op 'n vreedsame wyse met die betrokke belanghebbendes op te los. "Ek doen 'n beroep op die gemeenskap van Soshanguve om kalm te wees, want openbare geweld is geen oplossing vir enige probleem nie, maar eerder 'n misdaad wat met die wet strafbaar is."
Volgens die verklaring was die situasie in Soshanguve teen Donderdagaand kalm en die polisie se eenheid vir openbare orde het die situasie gemonitor.
Die aangekeerde betogers sal binnekort in die hof verskyn op aanklagte van openbare geweld.
Dit is asof ons terug is in die 1980″s ,ons het net in daardie tyd n weermag tot ons beskiking gehaat om wet en orde te handaaf .
Sjoe, nie geweet ons het nog "gesoute speurders" nie.
Wat van 'n noodtoestand soos in die 80's, met weermagontplooiing? Of lyk die geteisterde SA van nou, dan te veel soos die SA van toe? Die cANCer gaan nie erken hulle is buite beheer en hulle beleid is 'n dawerende mislukking nie, hulle gaan eerder die land sien brand.
Waar is die gesoute joernaliste? Waar is die voorbladfoto's nou, waar daar met slagoffers se liggame straat- af gehardloop word, al vlugtend voor die polisie?
Stem saam. Hulle is nie betogers maar plunderaars. Niks verkeerd om te betoog nie, maar hoekom moet alles gevandaliseer en geplunder word?
Sharpeville 2019…….. al verskil is in die ou dae het polisie nog hul man gestaan.
Dit moet wet word dat elke persoon wat vir die staat werk se huis adres bekend moet wees…sommer op n website….dat as ek ontevrede is oor korrupsie in Emfuleni Munisipaliteit (Vaal Driehoek -Sedibeng distrik) dan moet ek weet waar om die burgermeester van Vanderbijlpark te gaan uit snuffel in die noorde van Sandton waar hy wegkruip vir die betogings en potholes..
….sien dan hoe vinnig kry jy goeie diens vir die duisende rande se diensgeld wat jy elke maand moet betaal.
Ek kan nie verstaan dat die polisie net staan en kyk hoe hierdie sogenaamde betogers alles vernietig en niks drasties daaraan doen nie . Oorsee kom die polisie en haal die voorste ry mense heeltemal uit en kyk oor is alles . Dit is tyd dat die polisie vir die mense wys wie is in beheer , maar op die stadium het die verkeerde mense die beheer en die hef in die hand .